Title: ประกาศมหาวิทยาลัยกรุงเทพมหานคร เรื่อง ตราสัญลักษณ์ประจำมหาวิทยาลัยกรุงเทพมหานคร

ประกาศมหาวิทยาลัยกรุงเทพมหานคร

ประกาศมหาวิทยาลัยกรุงเทพมหานคร
เรื่อง
ตราสัญลักษณ์ประจำมหาวิทยาลัยกรุงเทพมหานคร

โดยที่มหาวิทยาลัยกรุงเทพมหานคร
เห็นเป็นการสมควรออกประกาศมหาวิทยาลัยกรุงเทพมหานคร เรื่อง
ตราสัญลักษณ์ประจำมหาวิทยาลัยกรุงเทพมหานคร

อาศัยอำนาจตามความในมาตรา ๖๕ แห่งพระราชบัญญัติมหาวิทยาลัยกรุงเทพมหานคร
พ.ศ. ๒๕๕๓ ประกอบกับมติสภามหาวิทยาลัย ในการประชุมครั้งที่ ๑/๒๕๕๓ เมื่อวันที่ ๑๙
พฤศจิกายน ๒๕๕๓ สภามหาวิทยาลัยจึงออกประกาศไว้ ดังต่อไปนี้

ข้อ ๑  ในประกาศนี้
มหาวิทยาลัย หมายความว่า
มหาวิทยาลัยกรุงเทพมหานคร
อธิการบดี หมายความว่า
อธิการบดีมหาวิทยาลัยกรุงเทพมหานคร

ข้อ ๒[๑]
 ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ตราสัญลักษณ์มหาวิทยาลัยกรุงเทพมหานคร
กำหนดดังภาพท้ายข้อความนี้ มีรูปลักษณ์ ความหมาย ขนาด วัสดุที่ใช้สร้าง
และการใช้ประทับกำกับดังนี้
ลักษณะและความหมายของเครื่องหมาย เป็นตราสัญลักษณ์ประจำมหาวิทยาลัยใช้ตามสัญลักษณ์ของกรุงเทพมหานครดังนี้
สัญลักษณ์พระอินทร์ทรงช้างเอราวัณ ภาพพระอินทร์ทรงช้างเอราวัณ
เป็นภาพจำลองจากฝีพระหัตถ์ของพลเอกสมเด็จพระเจ้าบรมวงศ์เธอเจ้าฟ้ากรมพระยานริศรานุวัดติวงศ์
ซึ่งได้เขียนทูลเกล้าถวายพระบาทสมเด็จพระมงกุฎเกล้าเจ้าอยู่หัวในวาระดิถี ๖๐
พรรษาของพระองค์ โดยมีความหมายถึงการบำบัดทุกข์ บำรุงสุขแก่ท้องถิ่นอย่างเหมาะสม
ตราพระอินทร์ทรงช้างเกี่ยวข้องกับกรุงเทพมหานคร เพราะว่า
กรุงเทพเป็นเมืองเทวดาของพระอินทร์ดังปรากฏตามชื่อเมือง ซึ่งรัชกาลที่ ๑
ได้พระราชทานว่า กรุงเทพมหานครบวรรัตนโกสินทร์ และรัชกาลที่
๔ ทรงแก้สร้อยชื่อเมืองเป็น กรุงเทพมหานครอมรรัตนโกสินทร์
ก็คือโกสินสนธิกับอินทร์ ซึ่งหมายถึงพระอินทร์
สาเหตุที่ยกกรุงเทพมหานครเป็นเมืองพระอินทร์ สันนิษฐานว่า เพราะคำว่า
รัตนโกสินทร์ คือ แก้วของพระอินทร์
อันได้แก่พระพุทธมหามณีรัตนปฏิมากร (พระแก้วมรกต)
ซึ่งมีสีเขียวเหมือนสีกายของพระอินทร์
เมืองของพระแก้วมรกตจึงเป็นเมืองของพระอินทร์
รูปพระอินทร์ ที่เป็นตรากรุงเทพมหานครนั้น ถือวชิราวุธ
หรืออาวุธที่เป็นสายฟ้า เป็นอาวุธประจำพระองค์
ทั้งนี้เพราะพระอินทร์มีหน้าที่ขับไล่ประหารอสูรหรือฤาษีที่ทำความมืดมัวแก่โลกกล่าวคือเมื่อฤาษีบำเพ็ญตบะจนโลกมืดมัว
ฝนไม่ตกตามฤดูกาล พระอินทร์จะทรงใช้สายฟ้าหรือใช้นางอัปสรไปยั่วยวนทำลายตบะฤาษี
ฝนจะตก ท้องฟ้าแจ่มใส เกิดแสงสว่างและความชุ่มชื้นดังเดิม ดังนั้นรูปพระอินทร์ทรงช้างเอราวัณบนก้อนเมฆ
จึงมีความหมายในการบำบัดทุกข์บำรุงสุขแก่ปวงประชา
ด้านบนของตราสัญลักษณ์ เป็นคำอักษรภาษาบาลีคำว่า วิชฺชา อุปฺปตตํ เสฏฺฐา แปลว่า การเกิดปัญญาประเสริฐกว่าเกิดสิ่งใด ๆ
ส่วนด้านล่างเป็นอักษรไทย คำว่า มหาวิทยาลัยกรุงเทพมหานคร

ข้อ ๔  สีประจำมหาวิทยาลัย
สีเขียวเข้ม

ข้อ ๕  การใช้ ตรา
เครื่องหมาย หรือสัญลักษณ์ตามวรรคหนึ่งเพื่อการค้า หรือใช้สิ่งดังกล่าว
ที่มิใช่เพื่อประโยชน์ของมหาวิทยาลัย หรือส่วนงาน ของมหาวิทยาลัย
ต้องได้รับอนุญาตเป็นหนังสือจากมหาวิทยาลัย

ข้อ ๖  ให้อธิการบดีเป็นผู้รักษาการให้เป็นไปตามประกาศนี้
และมีอำนาจวินิจฉัยชี้ขาดคำวินิจฉัยของอธิการบดีให้ถือว่าเป็นที่สิ้นสุด

ประกาศ
ณ วันที่ ๑๙ พฤศจิกายน พ.ศ. ๒๕๕๓
หม่อมราชวงศ์สุขุมพันธุ์
 บริพัตร
นายกสภามหาวิทยาลัยกรุงเทพมหานคร

[เอกสารแนบท้าย]

๑. ตราสัญลักษณ์ประจำมหาวิทยาลัยกรุงเทพมหานคร

(ดูข้อมูลจากภาพกฎหมาย)

ปริยานุช/ผู้จัดทำ
๒๑ มกราคม ๒๕๕๔

ณัฐวดี/ตรวจ
๒๑ มกราคม ๒๕๕๔

[๑] ราชกิจจานุเบกษา
เล่ม ๑๒๘/ตอนพิเศษ ๔ ง/หน้า ๕๙/๑๔ มกราคม ๒๕๕๔